ദളിത് വിരുദ്ധ പരാമര്ശത്തിന് തന്നെ പോലീസിന് തൊടാനാകില്ലെന്ന് വീരവാദം അറസ്റ്റിലായപ്പോള് പൊട്ടിക്കരച്ചില്നടി മീര മിഥുന് പിടിയിലായത് ആലപ്പുഴയിലെ റിസോര്ട്ടില് നിന്നും ആലപ്പുഴ: ദളിത് വിഭാഗക്കാരെ സിനിമയില് നിന്നടക്കം ബഹിഷ്കരിക്കണമെന്നു ആഹ്വാനം ചെയ്ത് വിവാദത്തിലായ തമിഴ്നടിയും മോഡലുമായ മീര മിഥുന് അറസ്റ്റിലായി. പ്രമുഖയൂട്യൂബര് കൂടിയായ മീരയെ ആലപ്പുഴയിലെ സ്വകാര്യ റിസോര്ട്ടിലെത്തിയാണ് ചെന്നൈ പോലീസ് അറസ്റ്റ് ചെയ്തത്. ഒട്ടുമിക്ക കുറ്റകൃത്യങ്ങളിലും ദളിത് പിന്നോക്ക വിഭാഗങ്ങളില്പ്പെട്ടവരാണ് പ്രതികളെന്നും, തമിഴ് സിനിമയിലെ ദളിത് സംവിധായകരെ ബഹിഷ്ക്കരിക്കണമെന്നും യൂട്യൂബ് വീഡിയോയിലൂടെ മീര മിഥുന് ആഹ്വാനം ചെയ്തിരുന്നു. ഇതാണ് വിവാദമായത്. ഓഗസ്റ്റ് ഏഴിനാണ് വിവാദ വീഡിയോ യൂട്യൂബിലൂടെ അവര് പങ്കുവെച്ചിരുന്നത്. വീഡിയോ വൈറലായതോടെ ദളിത് സംഘടനയായ വിടുതലൈ ശിറുതൈകള് നേതാവ് വണ്ണിയരസ് പോലീസില് പരാതിപ്പെടുകയായിരുന്നു. ഈ പരാതിയുടെ അടിസ്ഥാനത്തിലാണ് നടി അറിസ്റ്റിലായത്. എസ്സി എസ്ടി നിയമം ഉള്പ്പടെ ഏഴ് വകുപ്പുകള് നടിക്കെതിരെ ചുമത്തിയതായി ചെന്നൈ സിറ്റി സൈബര് ക്രൈം പോലീസ് അറിയിച്ചിരുന്നു. പോലീസ് കേസെടുത്തതിന് പിന്നാലെ നടി ചെന്നൈയിലെ വീട്ടില്നിന്ന് ഒളിവില് പോവുകയായിരുന്നു. പോലീസിന് തന്നെ പിടികൂടാനാകില്ലെന്ന വെല്ലുവിളിയും ഇതിനിടെ മീര മിഥുന് നടത്തിയിരുന്നു. എന്നാല് പോലീസ് നടത്തിയ അന്വേഷണത്തിനൊടുവില് ആലപ്പുഴയിലെ സ്വകാര്യ റിസോര്ട്ടില്നിന്ന് ഇവരെ കസ്റ്റഡിയിലെടുക്കുകയായിരുന്നു. നടിയെ ചെന്നൈയിലെത്തിച്ച് കോടതിയില് ഹാജരാക്കുമെന്ന് പോലീസ് അറിയിച്ചിട്ടുണ്ട്. ഇവരെ അറസ്റ്റ് ചെയ്യുന്നതിനിടെ പൊട്ടിക്കരയുന്ന വീഡിയോയും പുറത്തുവന്നിട്ടുണ്ട്. ഇതും സോഷ്യല് മീഡിയയില് വൈറലായിട്ടുണ്ട്. താനെ സേര്ന്ത കൂട്ടം ഉള്പ്പടെ ഏതാനും തമിഴ് സിനിമകളില് അഭനയിച്ച മീര മിഥുന് തമിഴ് ബിഗ് ബോസ് സീസണ് 3യില് മത്സരാര്ഥിയായിരുന്നു. മോഡലിങ്ങിലും പ്രശസ്തയായ മീരയുടെ യൂട്യൂബ് വീഡിയോയ്ക്ക് വന് സ്വീകാര്യതയാണ് ഉണ്ടായിരുന്നത്. തൃഷയും അജിത്തും മുഖ്യവേഷത്തിലെത്തിയ ഗൗതം മേനോന്റെ യെന്നൈ അരിന്താള് എന്ന സിനിമയിലാണ് 2015 മീര മിഥുന് ആദ്യമായി അഭിനയിച്ചത്. പിന്നീട് വിഘ്നേഷ് ശിവന്റെ ഹീസ്റ്റ് കോമഡി ആയ താനാ സേര്ന്ത കൂട്ടത്തില് 2018 ആയിരുന്നു മീര മിഥുന് ശ്രദ്ധിക്കപ്പെട്ടത്.